text: ২৭ বাংলাদেশিকে ফেরত পাঠাল যুক্তরাষ্ট্র - প্রকাশের সময়: Wed, Apr 6th, 2016 |... - খবর, সাস্থ,রূপচর্চা,মোবাইল টিপস,ভিডিও টিউটোরিয়াল,ডাউনলোড
  ২৭ বাংলাদেশিকে ফেরত পাঠাল যুক্তরাষ্ট্র
  প্রকাশের সময়: Wed, Apr 6th, 2016 | 7:59
  অবৈধভাবে প্রবেশের দায়ে, ২৭ বাংলাদেশিকে ফেরত পাঠিয়েছে যুক্তরাষ্ট্র। মঙ্গলবার রাত একটায় বিশেষ একটি ফ্লাইটে শাহজালাল আন্তর্জাতিক বিমান বন্দরে পৌঁছেন তারা।
  ফিরে আসা বাংলাদেশিরা বিমানবন্দরে সাংবাদিকদের কাছে তাদের দুঃসহ কষ্টের কথা তুলে ধরেন। তাদের অভিযোগ, আন্তর্জাতিক আইন ও মানবাধিকার লঙ্ঘন করে তাদের ওপর নির্মম নির্যাতন করা হয়েছে।
  তাদের সঙ্গে আলাপ করে জানা যায়, জীবিকার খোঁজে অনেক চড়াই-উতরাই পেরিয়ে, বিভিন্ন দেশ ঘুরে অবৈধপথে তারা স্বপ্নের দেশ আমেরিকায় ঢোকেন। কিন্তু বিধি বাম। আমেরিকায় ঢোকার পর ধরা পড়েন সে দেশের আইনশৃঙ্খলা রক্ষাকারী বাহিনীর হাতে। পরে আরো অনেকের সঙ্গে তাদের সাজা হয়।
  ফেরত আসা একজন বাংলাদেশি তার জেল অভিজ্ঞতার বর্ণনা দিতে গিয়ে বলেন, "২৪ ঘণ্টার মধ্যে ১৬-১৭ ঘণ্টা লকডাউন (আটকে রাখা) রাখা হতো। খাবারের অবস্থা ভয়াবহ। এক জায়গা থেকে অন্য জায়গায় নেয়ার সময় চেইন দিয়ে দুই হাত বাঁধে। কোমর ও দুই পায়ের সঙ্গে চেইন লাগায়।"
  অভিযোগ করেন, জেল থেকে বের করার পর তাদের মারধরও করা হয়
  যুক্তরাষ্ট্র কীভাবে পৌঁছালেন তার বর্ণনা দিয়ে তিনি বলেন, "প্রথমে পানামা গেছি। পানামা থেকে একটা চিঠি নিয়ে কোস্টারিকা, কোস্টারিকা থেকে নিকারাগুয়া, নিকারাগুয়া থেকে সালভাদর, সালভাদর থেকে গুয়াতেমালা, গুয়াতেমালা থেকে মেক্সিকো, মেক্সিকো থেকে ইউএসএ (যুক্তরাষ্ট্র)। আমরা আমেরিকা ইমিগ্রেশনে গিয়ে সারেন্ডার করি।" অবৈধপথে যুক্তরাষ্ট্রে পৌঁছে দিতে দালালদের জনপ্রতি ৩৫ লাখ টাকা করে দিয়েছেন বলে জানান তিনি।
  অবৈধভাবে প্রবেশের দায়ে যুক্তরাষ্ট্রের জেলে আরো প্রায় ২ হাজার বাংলাদেশি আটক রয়েছেন। বিভিন্ন ধাপে তাদেরও ফেরত পাঠানোর কথা রয়েছে।